यमुना एक्सप्रेसवे पर अब मिलेगी जाम से निजात, 8 लेन पर फास्टैग की सुविधा
ग्रेटर नोएडा से आगरा तक तीनों टोल पर दोनों तरफ 8-8 लेन में फास्टैग की सुविधा मिलेगी। यमुना प्राधिकरण के सीईओ डॉ. अरुणवीर सिंह के निर्देश पर यात्रियों को जाम से छुटकारा दिलाने के लिए फास्टैग की 6-6 लेन और बढ़ाने का फैसला किया गया है।
ग्रेटर नोएडा: यमुना एक्सप्रेसवे के रास्ते सफर करने वाले लोगों को अब जाम से राहत मिलेगी। आपको बता दें कि अब ग्रेटर नोएडा से आगरा तक तीनों टोल पर दोनों तरफ 8-8 लेन में फास्टैग की सुविधा मिलेगी। यमुना प्राधिकरण के सीईओ डॉ. अरुणवीर सिंह के निर्देश पर यात्रियों को जाम से छुटकारा दिलाने के लिए फास्टैग की 6-6 लेन और बढ़ाने का फैसला किया गया है।यमुना प्राधिकरण के अधिकारियों ने बताया कि ग्रेटर नोएडा से आगरा तक जेवर, मथुरा और आगरा टोल प्लाजा की दोनों तरफ दो-दो लेन में फास्टैग है। यात्रियों की सुविधाओं और समय की बचत को ध्यान में रखते हुए 165 किलोमीटर लंबे एक्सप्रेसवे के तीनों टोल प्लाजा पर अतिरिक्त 6-6 लेन में व्यवस्था लागू करने के लिए जेपी इंफ्राटेक व आईडीबीआई बैक में अनुबंध हुआ है। यह सुविधा 22 दिसंबर तक शुरू हो जाएगी। इससे यहां लगने वाले जाम से लोगों को राहत मिलेगी।जेवर, मथुरा व आगरा के टोल प्लाजा पर दोनों साइड 15-15 लेन बनी हैं। इसमें से 3-3 लेन दो पहिया वाहनों के लिए हैं, जबकि 12-12 लेन से चारपहिया या उससे अधिक के वाहनों का आवागमन होता है। वर्तमान में सभी टोल प्लाजा पर दो-दो लेन में फास्टैग है। तीनों टोल पर फास्टैग लगाने का काम चल रहा है। यात्रियों को यमुना एक्सप्रेसवे पर आवागमन के लिए दोनों तरफ 8-8 लेन में फास्टैग की सुविधा मिलेगी।